SKRIFTLIG FORESPØRGSEL E-0168/01

af Jeffrey Titford (EDD) til Kommissionen

(1. februar 2001)

Om: EU-godkendelse af rene strande

Ifølge nylige forlydender i den britiske presse overvejer Kommissionen at idømme den britiske regering eller Blackpool byråd dagbøder på omkring 65 000 £ for tilsyneladende ikke at have overholdt Kommissionens kriterier for tildeling af det blå flag til sikre strande.

Kan Kommissionen på baggrund af ovenstående forlydender oplyse:

1. om den agter at idømme den britiske regering eller Blackpool byråd eller nogen anden instans dagbøder på omkring 65 000 £ for ikke at have fulgt EU's retningslinjer for sikre strande?

2. hvilket kommissionsudvalg der i bekræftende fald har truffet denne afgørelse?

3. hvilken appelret der tilkommer den britiske regering og/eller Blackpool byråd?

4. hvor mange andre britiske strande, bortset fra Blackpool strand, der ifølge Kommissionen ikke overholder de af denne fastsatte standarder?

5. hvor mange forskellige strande Kommissionen har vurderet i hele Det Forenede Kongerige?

6. hvor mange strande der er blevet vurderet i alle de øvrige EU-lande (dvs. hvor mange strande i hvert enkelt EU-land)?

7. ved hvilke tidligere lejligheder Kommissionen har idømt eller haft til hensigt at idømme andre lande bøder for ikke at have overholdt dens sikkerhedskriterier for strande?

8. hvilke kriterier en strand skal opfylde for at få tildelt det blå flag for sikkerhed?

9. hvor mange penge Kommissionen i hvert enkelt år siden 1995 har brugt til overvågning af sundheds- og sikkerhedsforholdene på strandene i hele Den Europæiske Union?

10. hvilke rapporter Kommissionen har offentliggjort om overvågningen af sundheds- og sikkerhedsforholdene på strandene i hele Den Europæiske Union?

Svar afgivet på Kommissionens vegne af Margot Wallström

(18. april 2001)

1. Kommissionens beslutning om at indklage Det Forenede Kongerige for EF-Domstolen med en anmodning om, at medlemsstaten pålægges bøder, som det i den senere tid er fremkommet i pressen, har baggrund i en beslutning, som Kommissionen traf i december 2000. Denne beslutning blev truffet som opfølgning på Domstolens dom mod Det Forenede Kongerige i 1993 (Sag C-1990/56), idet medlemsstaten har undladt at sikre, at ni badeområder omkring Fylde Coast i det nordvestlige England overholder de bindende krav i badevandsdirektivet, Rådets direktiv 76/160/EØF af 8. december 1975 om kvaliteten af badevand(1). Denne anden etape af håndhævelsesforanstaltninger blev iværksat, da det i 1996- og 1997-badesæsonerne blev konstateret, at hovedparten af de pågældende badeområder fortsat ikke overholdt de bindende krav. To ud af de ni omhandlede badeområder overholdt ikke de bindende værdier i badesæsonen 2000, jf. de første resultater, som de britiske myndigheder har indsendt til Kommissionen.

2. Det oprindelige søgsmål, som mundede ud i dommen i 1993, blev iværksat i medfør af EF-traktatens artikel 226 (tidl. artikel 169). Den nyeste beslutning om at indklage Det Forenede Kongerige for EF-Domstolen for anden gang er truffet i medfør af EF-traktatens artikel 228 (tidl. artikel 171). Ifølge denne artikel er Kommissionen bemyndiget til at skride ind over for enhver medlemsstat, som ikke efterkommer Domstolens dom. Kommissionen bemyndiges også til at anmode Domstolen om at pålægge den pågældende medlemsstat en bøde. I den foreliggende sag har Kommissionen besluttet at foreslå Domstolen, at Det Forenede Kongerige pålægges at betale 106 800 EUR pr. dag.

3. Den omtalte foranstaltning er truffet mod medlemsstaten og ikke mod regionale myndigheder som f.eks. Blackpool Council. Det Forenede Kongerige får nu mulighed for at forsvare sin stilling i henhold til Domstolens formelle procedurer. Domstolens domme kan ikke appelleres.

4. Der er også konstateret manglende overholdelse af badevandsdirektivets bindende værdier for en række andre badevandsområder i Det Forenede Kongerige foruden de, som er inddraget i dommen i forbindelse med Sag C-1990/56. Som et resultat heraf besluttede Kommissionen i juli 2000 at indklage Det Forenede Kongerige til Domstolen i medfør af EF-traktatens artikel 226. Badevandsområdernes overensstemmelsesgrad

varierer fra år til år, men resultaterne for hver badesæson offentliggøres hvert år af Kommissionen i en badevandsrapport. Den nyeste rapport blev offentliggjort i maj 2000, og den indeholdt resultaterne for badesæsonen 1999. Denne rapport findes også på Internettet. Rapportens afsnit om Det Forenede Kongeriges badevandsområder findes på: www.europa.eu.int/water/water-bathing/report/uk.html.

5. De nyeste tilgængelige tal omhandler badesæsonen 1999. Disse viser, at Det Forenede Kongerige har udpeget og vurderet 541 saltvandsbadeområder og 11 ferskvandsbadeområder i England og Wales, Skotland og Nordirland, plus seks i Gibraltar. Det er de nationale myndigheder i hver medlemsstat og ikke Kommissionen, som udfører vurderingen af badevandskvaliteten.

6. Ifølge oversigtstabellen fra Kommissionens badevandsrapport, der blev offentliggjort i maj 2000, blev der i badesæsonen 1999 udpeget i alt 11 435 saltvandsområder og 4 376 ferskvandsområder som badeområder, og disse blev vurderet af de nationale myndigheder i henhold til badevandsdirektivet.

7. Det er første gang, at Kommissionen har foreslået at idømme en medlemsstat bøde for ikke at efterkomme en tidligere dom fra Domstolen i forbindelse med manglende overholdelse af badevandsstandarder.

8. Blå flag-kampagnen er et projekt, der blev startet af Foundation for environmental education in Europe (FEEE), der har sæde i København. Blandt en række kriterier, som anvendes i denne kampagne, er vandkvaliteten, som vurderes på grundlag af badevandsdirektivets vejledende værdier. De vejledende værdier er strengere end de krævede værdier (eller bindende værdier), som er fastsat i direktivet. Der er ingen forbindelse mellem FEEE's og Kommissionens vurdering, og det er helt op til FEEE at kontrollere, hvorvidt strandene lever op til kriterierne for at få tildelt det blå flag. Eventuelle spørgsmål om Blå flag-kampagnen bør derfor rettes til FEEE, Scandiagade 13, DK-2450 København (Danmark).

9. Hver medlemsstat har ansvaret for at overvåge sundheden og sikkerheden på strandene med henblik på at efterprøve, at badevandsdirektivets krav overholdes. Omkostningerne i forbindelse med overvågningen påhviler også medlemsstaterne. Disse resultater indsendes efterfølgende til Kommissionen og udgør grundlaget for de årlige badevandsrapporter.

10. De årlige badevandsrapporter offentliggøres af Kommission og findes nu på Internettet på følgende adresse: www.europa.eu.int/water/water-bathing/report.html.

(1) EFT L 31 af 5.2.1976.